REPUBLIKA SRBIJA

NARODNA SKUPŠTINA

Odbor za zdravlje i porodicu

18 Broj: 06-2/94-23

26. april 2023. godine

B e o g r a d

ZAPISNIK

ČETVRTE SEDNICE ODBORAZA ZDRAVLjE I PORODICU

ODRŽANE 25. APRILA 2023. GODINE

Sednica je počela u 12,00 časova.

 Sednici je predsedavao doc. dr prim. Darko Laketić, predsednik Odbora.

Sednici su prisustvovali članovi Odbora: dr sci. med. Sanda Rašković Ivić, Boško Obradović, dr Nada Macura, Biljana Ilić Stošić, mr Svetlana Milijić, Marija Todorović, prof. dr Vladimir Đukić, prof. dr Zoran Radojičić, Marija Vojinović, dr Zoran Zečević, Selma Kučević, Jana Mateović i dr Marko Bogdanović.

Sednici Odbora je prisustvovala zamenik člana Odbora: Dejana Vasić (dr Muamer Bačevac).

Sednici nisu prisustvovali članovi Odbora: Đorđo Đorđić i Marija Jevđić, kao ni njihovi zamenici.

Sednici Odbora su prisustvovali narodni poslanici dr Tatjana Jovanović i prof. dr Mirka Lukić Šarkanović (zamenik člana Odbora).

 Sednici Odbora prisustvovali su i predstavnici Ministarstva zdravlja: državni sekretar dr Mirsad Đerlek, zamenik pomoćnika ministra u Sektoru za javno zdravlje i programsku zdravstvenu zaštitu Slavica Jevtić, direktor Uprave za biomedicinu dr Aleksandra Vlačić, pomoćnik misnistra u Sektoru za inspekcijske poslove Goran Stamenković, član Sektora za lekove i sanitetski materijal Nataša Savić, predstavnik Programa za integraciju Roma u društveno politički sistem Srđana Jovanović; iz Ministarstva za brigu o porodici i demografiju: ministar prof.dr Darija Kisić Tepavčević, državni sekretar Stana Božović, pomoćnik ministra za politiku nataliteta i reproduktivno zdravlje prof. dr Sandra Šipetić Grujičić i pomoćnik ministra za porodično pravnu zaštitu Jasmina Pekmezović.

 Pre prelaska na utvrđivanje dnevnog reda, predsednik Odbora obavestio je prisutne da je Boško Obradović podneo predlog Oboru za dopunu dnevnog reda, sa sledećim tačkama: Problemi u funkcionisanju Klinike za psihijatrijske bolesti „Dr Laza Lazarević“ u Beogradu, Predlog za osnivanje Pododbora za bioetiku, kao i razmatranje problema „Bele kuge“ u Srbiji i stanja u srpskim porodilištima.

 Saglasno članu 92. stav 7. Poslovnika Narodne skupštine, Boško Obradović obrazložio je predloge za dopunu dnevnog reda. Povodom prvog predloga, upozorio je na višemesečni štrajk zaposlenih u Klinici za psihijatrijske bolesti „Dr Laza Lazarević“ u Beogradu, pokrenutog zbog problematičng i kontroverznog ponašanja direktorke ove ustanove, zbog čega se zaposleni suočavaju sa problemima opstrukcije rada, mobinga, pretnje otkazima, kao i odlaska velikog broja vrhunskih lekara i medicinskih sestara. Smatra da je krajnje vreme da Odbor pomogne rešavanju ovog problema, uz napomenu da je i ministarka zdravlja tražila smenu pomenute direktorke. Povodom druge teme, značajne za oba ministarstva, istakao je da su brojna pitanja iz oblasti bioetike u savremenim okolnostima sve kontroverznija i teža, te da je neophodno ovu temu detaljnije razmotriti. Tema bele kuge u Srbiji i stanja u srpskim porodilištima, dodao je, zahteva javno slušanje, na kojem bi pored narodnih poslanika trebalo pozvati predstavnike različitih udruženja, struka i istaknute pojedince koji se bave ovom tematikom, kako bi se ušlo u trag ovom veoma složenom problemu.

 Doc. dr prim. Darko Laketić, predsednik Odbora, naveo je da je prva predložena tema već predmet predstavki koje su ranije stigle Odboru, zbog čega se na ovoj sednici obrazuje radna grupa za predstavke, koja će ih razmotriti i pripremiti predloge za njihovo rešavanje. Povodom druge teme, složio se sa stavom da oblast bioetike sadrži mnoštvo dilema, prevashodno moralne prirode i dodao da predloženo formiranje pododbora nije u skladu sa delokrugom rada ovog odbora i da bi to otvorilo pitanje angažmana Srpskog lekarskog društva i ostalih esnafskih organizacija, kojima je to primarni zadatak. Povodom treće teme, stava je da pri razmatranju informacija o radu ministarstva treba utvrditi šta se uradilo po pitanju investicionih ulaganja u srpska porodilišta te da pitanje porodice, braka, problema bele kuge i društvene brige o porodici zahteva tematsku sednicu, koja zaslužuje posebno vreme, učesnike i saradnju sa Ministarstvom za brigu o porodici i demografiju, kao nosiocem teme. Ovaj problem datira decenijama unazad i o tome treba razgovarati i tražiti najbolje rešenje. Potom je pozvao prisutne da se izjasne o predloženim dopunama dnevnog reda.

Odbor većinom glasova **nije prihvatio** predloge za dopunu dnevnog reda, sa sledećim tačkama:

 -Problemi u funkcionisanju Klinike za psihijatrijske bolesti „Dr Laza Lazarević“ u Beogradu (4 glasa za, 10 glasova protiv, 1 uzdržan od ukupno 15 prisutnih),

 -Predlog za osnivanje Pododbora za bioetiku (3 glasa za, 10 glasova protiv, 2 uzdržana od ukupno 15 prisutnih),

 -Problem “Bele kuge“ u Srbiji i stanje u srpskim porodilištima (4 glasa za, 10 glasova protiv, 1 uzdržan od ukupno 15 prisutnih).

Na predlog predsednika Odbora, većinom glasova **usvojen j**e sledeći dnevni red:

D n e v n i r e d

 1. Razmatranje Informacije o radu Ministarstva zdravlja za period oktobar -decembar 2022. godine,

 2. Razmatranje Informacije o radu Ministarstva za brigu o porodici i demografiju za period 27. oktobar -31. decembar 2022. godine,

 3. Razmatranje Informacije o radu Ministarstva za brigu o porodici i demografiju za period januar-mart 2023. godine,

 4. Obrazovanje Radne grupe za razmatranje predstavki građana i organizacija,

 5. Razno

 Pre razmatanja utvrđenog dnevnog reda, Odbor je, bez primedaba, usvojio Zapisnik treće sednice Odbora, koja je održana 2. decembra 2022. godine.

 Prva tačka dnevnog reda: **Razmatranje Informacije o radu Ministarstva zdravlja za period oktobar - decembar 2022. godine**

Doc. dr prim. Darko Laketić, predsednik Odbora, podsetio je da prema članu 229. Poslovnika Narodne skupštine, ministar informiše nadležni odbor o radu ministarstva jednom u tri meseca, te da na sednici odbora pitanja ministru o podnetoj informaciji mogu da postavljaju članovi nadležnog odbora, kao i ovlašćeni predstavnik poslaničke grupe koja nema člana u tom odboru, a o zaključcima povodom podnete informacije, odbor podnosi izveštaj Narodnoj skupštini. Saglasno članu 79. Poslovnika Narodne skupštine, dao je reč predstavniku Ministarstva zdravlja.

Dr Mirsad Đerlek, državni sekretar Ministarstva zdravlja, u uvodnom izlaganju je naveo da je Odlukom o izboru Vlade, 26. oktobra 2022. godine, za ministra zdravlja izabrana prof. dr Danica Grujičić. Od aktivnosti Ministarstva u izveštajnom periodu izdvojio je sledeće: donošenje pet rešenja o davanju saglasnosti na akte RFZO-a i 11 pravilnika; rad Sektora za lekove i medicinska sredstva, psihoaktivne kontrolisane supstance i prekursore; planove za upravljanje medicinskim otpadom; rad na usaglašavanju zakonodavnih akata sa aktima Evropske unije i uključenost ovog ministarstva u Poglavlje 23 i Poglavlje 28; usavršavanje digitalizacije kao neophodnog elementa za funkcionisanje zdravstvenog sistema i funkcionisanje Državnog data centra za upravljanje i čuvanje podataka u Kragujevcu; rad Sektora za inspekcijske poslove; jačanje ljudskih resursa i kapaciteta Uprave za biomedicinu, posebno imajući u vidu važnost aktivnosti koje se obavljaju u okviru ove jedinice, kao što su transplantacija tkiva i organa, transfuzija, vantelesna oplodnja i donošenje akata u vezi sa tim. Dodao je da bez obzira na političku pripadnost, svi imamo jedan cilj, odnosno jednu državu prema kojoj treba da se odnosimo odgovorno, te da očekuje dobronamerne kritike, u cilju poboljšanja rada Ministarstva.

U diskusiji povodom ove tačke dnevnog reda, učestvovali su: Boško Obradović, dr sci. med. Sanda Rašković Ivić, dr Zoran Zečević, Selma Kučević, prof. dr Vladimir Đukić, prof. dr Mirka Lukić Šarkanović i doc. dr prim Darko Laketić.

Boško Obradović uputio je zamerku što na sednici, sa ovim dnevnim redom, nije prisutna ministarka zdravlja. Povodom podnete informacije, osvrnuo se na rad grupa za internu reviziju i javne nabavke, koje se nalaze u okviru uže unutrašnje jedinice izvan sektora i Sekreterijata i upitao koliko građane Srbije koštaju razne javne nabavke u sektoru zdravstva, da li su cene izgradnje novih zdravstvenih ustanova realne, na koji način i koje firme su angažovane na tim poslovima. Naglasio je da svaki eventualni dinar koji ode u koruptivne svrhe, znači izlivanje narodnih para u privatne džepove i direktno ide na štetu zdravlja građana, jer umanjuje budžet za ulaganje u zdravstvenu zaštitu po raznim osnovama. Povodom informacije da je ministarka zdravlja predložila Vladi smenu direktorke Klinike za psihijatrijske bolesti „Dr Laza Lazarević“ u Beogradu, zatražio je pojašnjenje i upozorio da se ova klinika raspada pod vlašću trenutne direktorke, te da je najmanje 50 zdravstvenih radnika, medicinskih sestara i lekara, prvorazrednih stručnjaka u ovoj branši dalo otkaz i napustilo kliniku za vreme njenog mandata. U okviru kontinuiranih učešća koordinacionog tima za sprovođenje Programa za podršku dojenju, porodičnoj i razvojnoj nezi novorođenčeta, upitao je da li je ikada bilo koja zdravstvena ili sanitarna inspekcija ušla u srpska porodilišta da pogleda ishranu trudnica, te tom prilikom pokazao slike i uporedio obroke u našim i porodilištima drugih država. Naveo je i probleme higijene, akušerskog nasilja, nehumanog tretmana trudnica i porodilja, zbog čega, po različitim anketama, između 10 do 20 % porodilja neće da rađa drugi put, kao i to da porodilje umiru u srpskim porodilištima zbog potpuno neverovatnih grešaka u 21 veku. U vezi sa tim, istakao je da je Poslanička grupa Srpski pokret Dveri – Patriotski blok konstatovala da stanje u srpskim porodilištima nije dobro i dala proporuku Vladi o preusmeravanju budžetskih sredstava za njihovu obnovu i izgradnju nacionalnog centra za natalitet. Kampanjom ''Jedna je majka'', ova poslanička grupa Vladi ukazuje na neophodnost rebalansa budžeta i predlaže da se sredstva u iznosu od 65 miliona dinara, sa razdela Ministarstva finansija preusmere na razdeo Ministarstva zdravlja, za izgradnju i obnovu porodilišta u Srbiji, kao i da se sredstva u iznosu od 850 miliona dinara, namenjena za izgradnju nacionalnog fudbalskog stadiona, preusmere u nacionalni centar za natalitet i dalje podizanje kapaciteta u porodilištima, kao i na programe unapređenja reproduktivnog zdravlja i odgajanja dece. Zatim, da se budžetom za 2024. godinu planiraju sredstva za obnovu svih porodilišta, podizanje njihovih kadrovskih kapaciteta, poboljšanje ishrane trudnica, postpartalne nege i pomoći za sve porodilje u Srbiji. Ocenio je ovo prioritetnim pitanjem i dodao da je slika porodilišta zapravo slika ozbiljnosti jedne nacije, te da zbog problema bele kuge, porodilišta treba da budu epicentar oba ministarstva, kako bi na tom primeru država pokazala da joj je stalo do pobede nad belom kugom.

Dr sci. med. Sanda Rašković Ivić rekla je da se u potpunosti slaže sa prethodno iznetim stavovima povodom teme porodilišta. U vezi sa pomenutom situacijom u Klinici za psihijatrijske bolesti „Dr Laza Lazarević“ u Beogradu, dodala je da je pod upravom pomenute direktorke ova klinika privatizovana i da polako prerasta u gerijatrijski centar. Ocenila je sramotnim to što se najstarija psihijatrijska bolnica na Balkanu raspada, što je oko 50 zdravstvenih radnika napustilo bolnicu za vreme mandata ove direktorke, a da se tim povodom ništa ne preduzima i pored toga što je ministarka tražila njeno razrešenje. Podsetila je da je ova ustanova osnovana 1861. godine, da je 2011. godine obeleženo 150 godina postojanja iste, kao i da su se iz nje razvile sve druge bolnice, ne samo u Srbiji, već i u drugim republikama bivše Jugoslavije. Zatim, upozorila je na nepravilnosti u radu i pojavu korupcije unutar Gradskog zavoda za hitnu medicinsku pomoć, Beograd, na koje ukazuje nevladino udruženje Pokret ''Pravo na život- Meri''. Naime, ovo udruženje u koordinaciji sa zaposlenima hitne medicinske pomoći, tvrdi da korupcija ide od direktora Zavoda, koji se naglo obogatio od kada je došao na to mesto, za šta postoje dokazi, te da postoje novačne malverzacije u vezi sa prevozom bolesnika u inostranstvo. Zbog navedenog, traži da se u ovaj zavod pošalje inspekcija.

Dr Zoran Zečević uputio je zamerku predsedniku Odbora zbog retkih sednica. Kritički se osvrnuo na to što Grad Prokuplje za funkcionisanje svog doma zdravlja plaća zakupninu za privatni prostor, u kojem, tvrdi, nema uslova za ovu delatnost, dok se u blizini ovog prostora nalaze reklame određenih privatnih ordinacija, koje nude mnogo bolje uslove lečenja nego što ih pacijenti imaju u državnom domu zdravlja, uz iste te lekare iz državnog sektora. Pomenuo je i da ovaj grad prodaje velelepni lokal u centru, gde je nekada bila apoteka u državnom vlasništvu, po ceni od svega 600 evra po kvadratu. Ukazao je na propust u radu ovog ministarstva, koje je od 2019. godine, kada je usvojen nov Zakon o zdravstvenoj zaštiti, bilo u obavezi da u roku od 18 meseci uskladi sve pravilnike sa ovim zakonom, a od toga je usklađeno samo 10 % podzakonskih akata. Propisi koji se odnose na funkcionisanje privatnih zdravstvenih ustanova, apoteka i laboratorijskih ustanova, ostala su nedovršena, što se loše odražava na praksu istih. Naveo je i primer Zavoda za zdravstvenu zaštitu radnika Kragujevac, koji da bi funkcionisao u skladu sa zakonom, treba da ima pet zaposlenih specijalista medicine rada, a zavod ima samo jednog i to penzionera, koji pored ovog posla, obavlja i druge preglede. Sa druge strane, privatna Poliklinika „Sveti Stefan“, sa tri zaposlena specijalista medicine rada nije mogla da dobije rešenje uz obrazloženje da to nije u skladu sa zakonom. Ista poliklinika je od 2017. godine imala oko 30-tak zdravstvenih nadzora, dok zavod nije ni jedan. Stoga, pita da li u ovoj zemlji zakoni važe podjednako za sve ili sukcesivno. Naveo je i pitanje nestale opreme i nerešenih dugova zdravstvenih ustanova, kao i pitanje izgradnje kliničkog centra u Kragujevcu, za koji ni projekat nije počeo da se radi, a postoje informacije da će ti radovi početi krajem ove godine. Imajući u vidu da Evropska investiciona banka daje saglasnost na projekat, zanima ga da li se nešto u ovoj državi može uraditi bez zajma i bez toga da projektant vrednost tih radova utvrdi nekoliko puta većim nego što je to realno, da bi posao dobili ljudi bliski vlasti.

Doc. dr prim. Darko Laketić, predsednik Odbora, odgovorio je da se u Prukuplju gradi najmoderniji zdravstveni centar i da je lokalna samouprava zbog ove rekonstrukcije bila u obavezi da nađe adekvatan prostor za dom zdravlja, kao alternativni smeštaj. U vezi sa prostorom nekadašnje apotekarske ustanove u centru Prokuplja, dodao je da su za koncesiju pomenute ustanove glasali i odbornici Srpske stranke Zavetnici.

Selma Kučević, zarad informisanosti građana, upitala je predstavnike ministarstva da li je tačno da se u Novom Pazaru gradi klinički centar i da je 31. marta ove godine postavljen kamen temljac u te svrhe ili se pomenuti radovi odnose na dogradnju Opšte bolnice Novi Pazar.

Dr Mirsad Đerlek, državni sekretar Ministarstva zdravlja, obavestio je da ministarka trenutno prisustvuje ceremoniji uručenja ugovora o zaposlenju za 100 lekara i 200 medicinskih sestara, te da je stoga opravdano odsutna sa ove sednice. U vezi sa pitanjem javnih nabavki, neposredno pred ovaj dolazak, imao je sastanak sa predstavnicima Jedinice za implementaciju projekta „Rekonstrukcija četiri klinička centra u Srbiji: Beograd, Novi Sad, Niš i Kragujevac“, na kojem mu je rečeno, da uprkos svim poskupljenjima, cena kvadrata gradnje ovih ustanova ostaju iste. Naime, cena izgradnje Univerzitetskog kliničkog centra u Beogradu iznosi hiljadu evra po metru kvadratnom, što je imajući u vidu aktuelne cene u Beogradu zadovoljavajuće. Slaže se da sve tokove novca treba ispitati i građanima polagati račune. U vezi sa pomenutom psihijatrijskom klinikom, izneo je da je ministarka zdravlja dva puta tražila smenu direktorke, ali da direktore tercijarne zdravstvene ustanove može da smeni samo Vlada. Povodom ukazivanja na lošu situaciju u srpskim porodiliptima, izneo je da je predsednik države na sastanku sa ministarkom obećao da će sva porodilišta u Srbiji biti obnovljena i da je u te svrhe od ministra finansija tražio da se obezbede sredstva. Istakao je da se nakon borbe protiv korona virusa nastavlja kontinuiran rad na unapređenju našeg zdravstvenog sistema, posebno na borbi protiv bele kuge. Upoređivanjem podataka iz 2021. i 2022. godine, broj rođene dece je veći za 500, što je još uvek malo u odnosu na broj umrlih, uz napomenu da je potrebno utvrditi uticaj korona virusa na negativan prirodan priraštaj, koji je poslednjih deset godina osim u Novom Pazaru, Tutinu i Preševu, prisutan svuda u Srbiji. Zadatak Ministarstva je da učini sve da poveća broj novorođene dece, da uslove u našim porodilištama poboljša i približi onima u Evropskoj uniji, što je dugotrajan i težak proces. U vezi sa primedbom neusklađivanja podzakonskih akata sa Zakonom o zdravstvenoj zaštiti, rekao je da će se već narednog dana obratiti sektoru striktno zaduženim za ove aktivnosti, kako bi što pre uskladili ova akta, uz napomenu da je korona dosta uticala na kašnjenje u ovom delu rada ministarstva. Takođe, nastavlja se politika finansijskih kapitalnih investicija u zdravstvo i u te svrhe milijardu evra uloženo je u zdravstveni sitem Srbije, što nije urađeno poslednjih 70 godina. Izneo je viziju ministarke zdravlja, da medicinu rada i mnoge specijalističke službe spusti na nivo domova zdravlja, kako bi primarnu zdravstvenu zaštitu vratila na poziciju koje zaslužuje, pre svega zbog važnosti preventive, ranog otkrivanja bolesti i skrininga. Ranije preuzimanje osnivačkih prava nad domovima zdravlja od strane jedinica lokalne samouprave, ocenio je pogrešnim i preneo ideju Ministarstva, da svaka mesna zajednica ima ambulantu i svaki građanin adekvatnu zdravstvenu zaštitu, bez obzira na to u kom delu države živi. Potvrdio je da će Šumadija dobiti jedan od najsavremenijih kliničkih centara, uz napomenu da će trebati tri do četiri godine da se on sagradi i dodao da se u Novom Pazaru neće graditi klinički centar jer to zahteva da ustanova ima određeni broj doktora nauka, naučnih radova, kadrova, što ovaj grad ne ispunjava.

Prof. dr Mirka Lukić Šarkanović istakla je da u zdravstvu postoje višedecenijski problemi, koji su se usled kovid pandemije intenzivirali. Slaže se da treba češće sazivati sednice odbora, kako bi se blagovremeno uticalo na rešavanje problema u zdravstvu. Osvrnula se i na problem nestašice krvi, za kojom je potreba velika zbog brojnih hirurških intervencija. Imajući u vidu da sistem dobrovoljnog davalaštva krvi u Srbiji nije razvijen kao ranije, da je i pored primenjenih mera sigurnosti on skopčan sa izvesnim rizicima po zdravlje, te da sve to poskupljuje jedinicu krvi, kao i lečenje, sugerisala je da se u što više zdravstvenih centara uvedu aparati za spašavanje krvi odnosno da se koristi autologna krv, koja bi mogla da zameni tuđu krv i da se koristi samo za hitne slučajeve. Dodala je da bi se ovim za jednu trećinu smanjili troškovi transfuzije, a krv bi uvek bila dostupna.

Prof. dr Vladimir Đukić deli mišljenje da ministar zdravlja treba da prisustvuje ovim sednicama Odbora. Podsetio je na dogovor sa prethodne sednice u vezi sa organizovanjem javnog slušanja u oblasti biomedicine te da bi to pomoglo u shvatanju problema biološke potpomognute oplodnje, nestašice krvi i opšte organizacije transfuzijske službe i njene relativno uspešne reforme. Njegova osnovna primedba se odnosi na nedovoljne kapacitete uprave za bomedicinu. Naveo je da podržava sve prethodno rečeno u vezi sa porodilištem i naglasio da bez većih plata zdravstvenog osoblja, lekara, babica i medicinskih sestara nema ni većeg kvaliteta rada kao i da najbolju opciju za ishranu trudnica i porodilja vidi u keteringu. Osvrnuo se na podatke Svetske zdravstvene organizacije, prema kojima preko 200 hiljada majki premine na porođaju ili usled bolesti u vezi sa porođajem i dodao da je u Srbiji to neuporedivo manje. Međutim, naša država još uvek ne beleži smanjenje broja mrtvorođenih beba i zbog toga treba više raditi na prenatalnom i postnatalnom skriningu. Ministarstvo je u ove svrhe dalo doprinos uvođenjem skriniga za rano otkrivanje amiotrofične lateralne skleroze, kao i skriniga za otkrivanje gluvoće kod beba. Smatra da je neophodno više raditi na ubrzanju odobravanja sredstava za zdravstvene ustanove, postavljanju prioriteta, obezbeđivanju većeg standarda zdravstvenim radnicima, harmonizaciji odnosa privatnih i državnih zdravstvenih ustanova i uvođenju ozbiljne discipline u zdravstvu, uz napomenu da korupcija nije najveći problem zdravstvenog sistema, već da su to manjak znanja i loša organizacija.

Dr Aleksandra Vlačić, direktorka Uprave za biomedicinu, istakla je da su aktivnosti transfuzijske medicine, definisane Zakonom o transfuzijskoj medicini, organizovane kroz sedam ovlašćenih transfuzijskih zdravstvenih ustanova i 43 bolničke banke. Te ustanove su Institut za transfuziju krvi Srbije, zavodi za transfiziju krvi u Nišu, Novom Sadu, Kragujevcu i Subotici, koji su u osnivanju, KBC Zemun i Opšta bolnica Užice i u njima se obavlja prikupljanje, obrada i distrubucija krvi. U bolničkim bankama obavlja se primena odnosno klinička transfuzija. Napomenula je da je reorganizacija transfuzijske službe u Srbiji još uvek u toku, kao i da se pomenute autologne odnosno alogene transfuzije obavljaju u centrima za transplantaciju matičnih ćelija, za šta su ovlašćene zdravstvene ustanove u kojima se radi transplantacija kod određenih indikacija. Dodala je da naša država nabavlja matične ćelije kao član Svetskog registra davalaca matičnih ćelija hematopoeze, koji broji 900 hiljada davalaca, a kojem se naša zemlja priključila pre deset godina i ima 12 hiljada davalaca. Pomenula je da su aparati koji koriste autolognu krv nabavljani u zavisnosti od interesovanja zdravstvenih ustanova i potvrdila značaj istih. Iznela je podatak da je u prošloj godini prikupljeno 208 hiljada jedinica krvi (od toga je 75 hiljada prikupio Institut za transfuziju krvi), kao i da se neprestano ulaže trud kako bi se uz kampanje i promocije pokrile redovne potrebe stanovništva za krvlju, kao i za vanredne situacije.

Povodom ove tačke dnevnog reda nije bilo više predloga ni diskusije.

Odbor je saglasno članu 229. Poslovnika Narodne skupštine, razmotrio Informaciju o radu Ministarstva zdravlja za period oktobar - decembar 2022. godine i odlučio većinom glasova (11 glasova za, 3 glasa uzdržana od ukupno 14 prisutnih) **da je prihvati**, o čemu će podneti izveštaj Narodnoj skupštini.

 Druga tačka dnevnog reda: **Razmatranje Informacije o radu Ministarstva za brigu o porodici i demografiju za period 27. oktobar - 31. decembar 2022. godine**

Prof. dr Darija Kisić Tepavčević, podržala je inicijativu da pitanje demografije i bele kuge bude tema javne rasprave, posebno jer smatra da je to zajedničko pitanje Narodne skupptine, Vlade, akademske zajednice, nevladinih organizacija i društva u celini. Iznela je da je ponosna na ono što je za ovaj kratak vremenski period urađeno, i što se planira, kao i na svoj tim. S tim u vezi, Ministarstvo je formiralo tri saveta: Savet za prava deteta, Savet za unapređenje međugeneracijske saradnje i solidarnosti i Savet za pitanje starenja i starosti. Zatim, usvojena je nova uredba koja reguliše pravo i način dodele subvencije majkama za prvi stan. Izmenama Zakona o finansijskoj podršci porodici sa decom regulisaće se pravo na odsustvo radi nege deteta nakon trećeg meseca od rođenja deteta za supruge žena preduzetnica, kao i pravo na dve godine trajanja porodiljskog odsustva za žene preduzetnice za treće dete i svako naredno dete. Ostala prava žena preduzetnica koja do sada nisu izjednačena sa ženama koje su u radnom odnosu, zahtevaju izmene Zakona o zdravstvenoj zaštiti i Zakona o doprinosima za obavezno socijalno osiguranje, koji su u nadležnosti drugih ministarstava. Ovo ministarstvo se takođe bavi pitanjem zloupotrebe korišćenja dece u medijima, u vezi sa čim je od početka ove godine bilo 884 predmeta, od čega je više od 80 % do sada rešeno. Zatim, urađen je prednacrt Porodičnog zakona, kojem sledi javna rasprava, a koji predviđa, između ostalog, ukidanje mogućnosti sklapanja dečijih brakova, kao i nove mere zaštite od nasilja u porodici. Sve donete odluke u vezi sa subvencijama, dečijim dodacima i paušalima za nabavku opreme, usklađene su sa rastom cena na malo. Takođe, u decembru prošle godine, usvojena je Strategija o deinstitucionalizaciji i razvoju usluga socijalne zaštite u zajednci, saglasno kojoj je Ministarstvo za rad, zapošljavanje, boračka i socijalna pitanja preduzelo čitav niz mera i aktivnosti, uz podršku ovog ministarstva, kako bi što manje dece bilo smešteno u ustanove socijalne zaštite. Procena je da postoji nedostatak hranitelja, zbog čega je ovo ministarstvo zajedno sa Unicefom iniciralo čitav niz aktivnosti, za koje očekuje pomoć i podršku svih. Istakla je da su završena dva nacionalna istraživanja, od kojih se jedno odnosi na znanje, stavove i ponašanje dece, učenika srednje škole po pitanju reproduktivnog zdravlja, a drugo istraživanje se odnosi na samopercepciju mladih u porodičnom kontekstu, kako bi se na taj način u grupi mladih osoba identifikovalo na koji način i gde vide sebe u nekom narednom periodu. Ideja je da se mere prilagode njihovom viđenju ovog perioda života. U sklopu planiranih aktivnosti zajedno sa Ministarstvom zdravlja, pomenula je zajedničke projekte usmerene na poboljšanje uslova u porodilištima, jer osim izgradnje i renoviranja ovih prostorija, neophodno je opsežnije jačanje psihosocijalne podrške ženama. Za prikazane slike jelovnika, naglasila je da su ti obroci možda skromni, ali da su to ipak izbalansirani obroci i dodala da bolnice ne bi trebalo da izgledaju kao hoteli, pre svega iz sanitarno-higijenskog razloga. Budući da su istraživanja nekih nevladinih organizacija pokazala da se veliki procenat žena, čak 30%, ne odlučuje na rađanje drugog deteta zbog lošeg iskusta u porodilištima, podvukla da svi treba da se udružimo da se ova situacija popravi. Imajući u vidu da je indikator na osnovu kojih se meri uspešnost rada ovog ministarstva stopa fertiliteta, naglasila je da rešavanje ovog problema zahteva određeno vreme. Ohrabruju podaci od prošle i početka ove godine, koji pokazuju da postoji trend porasta rađanja. Ipak, podvukla je, taj trend porasta treba da bude mnogo brži da bi se dobila bitka sa ovim demografskim pitanjem.

U diskusiji povodom ove tačke dnevnog reda, učestvovali su: Boško Obradović, dr Zoran Zečević i prof. dr Vladimir Đukić.

Boško Obradović je podsetio na ideju Srpskog pokreta Dveri o formiranju Ministarstva za brigu o porodici i demografiju, sa kojom su 2011. godine ušli u politiku, a koju je vladajući režim prihvatio nakon deset godina. Pohvalio je prihvatanje ideje organizovanja javnog slušanja o problemu bele kuge u Srbiji i stanju u srpskim porodilištima, jer su to teme opstanka naše nacije. Ponovio je svoj stav da su rezultati poslednjeg popisa stanovništva razlog za uvođenje vanrednog stanja u Srbiji. Jer, ako jedna država, po raznim statističkim procenama, izgubi između 500 i 750 hiljada stanovnika u periodu između dva popisa od 11 godina, dinamika nestanka našeg stanovništva je za nekoliko decenija, što dovoljno govori o ozbiljnosti situacije. Smatra da jedan ministar, sa skromnim budžetom, jedno ovako ozbiljno pitanje ne može sam da reši. Pozitivno je ocenio aktivnosti ovog ministarstva na pokretanju radnih grupa, izmena i dopuna zakona, kao i na formiranju novih saveta. Istakao je značaj renoviranja porodilišta, što je dosta brža reakcija države u odnosu na onih deset godina, uz napomenu da se na obećanja predsednika države o obnovi svih porodilišta u Srbiji ne treba oslanjati. Kao prioritet, predložio je formiranje nacionalnog centra za natalitet umesto izgradnje nacionalnog stadiona, jer da bi neko igrao na tim stadionima, mora prvo da se rodi. Prvi zadatak ovog centra bio bi utvrđivanje razloga velikog stepena steriliteta u Srbiji, odnosno da li je razlog bombardovanje Srbije osiromašenim uranijom ili su to veliki broj abortusa, nezdravi stilovi života, zagađenje vode, vazduha, hrane, dok bi drugi zadatak bio lečenje neplodnosti, uz promociju svih vidova rešavanja problema bele kuge, kao što su lečenje steriliteta, veštačka oplodnja, usvajanje dece, hraniteljstvo. Posebno je pohvalio formiranje radne grupe za očuvanje reproduktivnog zdravlja, s obzirom na to da je u našoj zemlji zanemaren problem neinformisanosti građana, omladine, trudnica, novih roditelja o svojim pravima. S tim u vezi, smatra da bi svaka trudnica ili porodilja trebalo da dobije neku vrstu priručnika o svojim pravima za vreme boravka u zdravstvenoj ustanovi i dodao da će Dveri uskoro predložiti deklaraciju o zaštiti prava trudnica i porodilja, u okviru koje će biti taj priručnik. Naglasio je značaj informisanosti o dojenju, koje je u katastrofalnom stanju u Srbiji, gde i pored preporuka SZO, samo oko 12% porodilja zadrži proces dojenja. Naglasio je da bi oko ovih tema trebalo najlakše postići nacionalni konsenzus, te da bi impulsi za saradnju trebalo da dođu i od vlasti, a ne samo od opozicije i dodao da mu se čini da se sve pozitivne i dobre ideje koje dolaze od opozicije olako odbacuju, što je praksa koja treba da se promeni.

Dr Zoran Zečević pohvalio je rad ministarke i naglasio da Srpska stranka Zavetnici, poslanička grupa kojoj pripada, nije opozicija svom narodu i državi, te da oni imaju obavezu da pohvale dobro, da kritikuju ono što valja, kao i daju predloge za rešavanje određenog problema. Podsetio je na predlog ove poslaničke grupe da se sagleda ekonomska mogućnost da se ženama koje rode četvrto i peto dete omogući da primaju jedan zagarantovan lični dohodak i na taj način se više posvete deci. Takođe, predlagali su da ovo ministarstvo, u saradnji sa Ministarstvom zdravlja oformi timove koje bi činili porodični lekar i socijalni radnik, uz napomenu da je ovo i ministarka zdravlja zagovarala. Uvođenje ovih timova doprinelo bi jačanju preventive i uštedi u zdravstvu. Lekari i socijalni radnici bi mogli da sagledaju problematiku porodice, razmere nasledne bolesti, kao i njen socijalni status, čime bi se ostvario realan kontakt sa životom naših ljudi i porodica. Mišljenja je da pre priče o natalitetu, treba naći način kako sačuvati porodicu, sprečiti narkomaniju i sagledati probleme unutar porodice. Jer, ako roditelji rade po ceo dan, pitanje je kome se prepušta vaspitavanje dece, da li možda narkodilerima, koji su sve zastupljeniji oko škola. Upozorio je na sve veći problem muškog steriliteta i dodao da ne vrede ni najlepša porodilišta ni zgrade ako izumiremo. Podvukao je da Srbiji treba zdrav podmladak i da treba učiniti sve da se sačuva omladina, da ne propada i ne odlazi iz države.

Prof. dr Vladimir Đukić je dodao da depopulacija nije problem samo Ministarstva za brigu o porodici i demografiju, a najmanje indikacija efikasnosti istog. Name, od 2015. godine sa problemom depopulacije suočava se cela Evropa i to drastično. Tzv. totalni fertilitet je u veoma razvijenoj Švedskoj (1,2 %), što oni kompenzuju velikom migracijom. Rusija je 2020. godine imala 1.700.000 preminulih, a svega 1.300.000 novorođenih beba. Etnički Rusi su za deset godina izgubili 5,4 miliona ljudi. Stoga, ovo je problem moderne civilizacije, poimanja i želje da se ima potomstvo, te problem koji zadire i u mnoga etička pitanja. Upravo zbog toga, neophodna je podrška svih, jer ovo nije samo problem politike i struke, već države koja treba to da reši na sistemski način. Izgradnjom puteva i jačanjem ekonomije daje se ozbiljan impuls, ali je ipak, smatra, najbitnija promena svesti ljudi da je naša radost i budućnost u deci, obrazovanoj deci, u brizi o porodici i podršci svima koji učestvuju u tome. Izrazio je uverenje da će 52 bolnice, čije renoviranje je započeto, imati adekvatne uslove za borbu protiv steriliteta i vantelesnu oplodnju, čemu je neophodna podrška države. Shodno tome, podržao je predlog da se deo budžetskih sredstava preusmeri u porodilišta, uz napomenu da treba uticati i na smanjenje broja abortusa. Ministarki je poželeo veći budžet u sledećem periodu, imajući u vidu njenu volju i viziju, te dodao da svi treba da se fokusiraju na arumentovanu i konstruktivnu kritiku bez uzajmnog vređanja.

Povodom ove tačke dnevnog reda nije bilo više predloga ni diskusije.

 Odbor je saglasno članu 229. Poslovnika Narodne skupštine, razmotrio Informaciju o radu Ministarstva za brigu o porodici i demografiju za period 27. oktobar - 31. decembar 2022. godinei odlučio većinom glasova (11 glasova za, 3 glasa uzdržana od ukupno 14 prisutnih) **da je prihvati**, o čemu će podneti izveštaj Narodnoj skupštini.

Treća tačka dnevnog reda: **Razmatranje Informacije o radu Ministarstva za brigu o porodici i demografiju za period januar - mart 2023. godine**

Prof. dr Darija Kisić Tepavčević, ministarka Ministarstva za brigu o porodici i demografiju, navela je da je rad ovog ministarstva detaljno iznet, da obuhvata oba izveštajna perioda i naglasila da je ovo ministarstvo otvoreno za sve argumentovane i dobronamerne kritike.

U diskusiji povodom ove tačke dnevnog reda, učestvovao je Boško Obradović.

Boško Obradović je u cilju doprinosa rešavanju problema katastrofalnog demografskog trenda, izneo nekoliko ideja koje je incirala i osmislila ženska strana Pokreta Dveri pod nazivom ''Jedna je majka'', a to je uvođenje dana porodice kao državnog praznika, čime bi porodica zauzmela centralno mesto u državi. Sugerisao je i da svaki doneti zakon, umesto prevashodnog usklađivanja sa propisima Evropske unije, treba da bude usklađen sa interesom porodice, uz napomenu da bi možda Ustavom, kao novu instituciju, trebalo predvideti zaštitnika porodice. Predlog je i da se majkama posveti spomenik, kojim bi se pokazala uloga i značaj majke u našoj istoriji i društvu. Zatim, sugerisao je uvođenje neradne nedelje i u privatnom sektoru, kako bi taj dan zaista bio dan posvećen porodici. Pohvalio je nameru Grada Beograda da od 1. septembra za decu obezbedi besplatne udžbenike, užine i vrtiće, ali smatra da jedna ovakva inicijativa treba da bude zastupljena na nivou države. Naglasio je da smo kao društvo ušli u psihopatologiju nasilja, počevši od medija, što smatra jednim od osnovnih uzroka nasilja u društvu, školi i porodici. Izneo je podatak da je 13 žena ubijeno od početka godine i podvukao da ovakve pojave nisu normalne i da nisu stvar samo krivično-pravne prirode, već da je neophodno nalaženje uzroka za ovakve i slične porodične psihopatologije. Naime, pored pooštravanja kaznene politike, treba otkriti i sprečiti uzroke koji do toga dovode, a uzroke vidi u sistemu vrednosti. Ponovio je da sistem vrednosti igra ključnu stvar i po pitanju nataliteta, zbog čega je važno promovisati lepotu rađanja, majčinstva i roditeljstva. Kao jednu od pozitivnih mera, naveo je sistemsku poresku reformu, kojom se porodicama sa više dece smanjuje porez, što je praksa u nekim zapadnim državama. Izneo je da našem društvu nedostaje promocija kulture života nasuprot kulture smrti, koja je poprilično dominantna u zapadnom sistemu vrednosti, sa napomenom da je i promocija LGBT prava u mnogo čemu suprotna kulturi života. Kritički se osvrnuo na tzv. migrantsku ideologiju i izjavu predsednika države da su migranti rešenje za depopulaciju Srbije i da bi oni mogli da popune upražnjena sela i još jednom ponovio značaj promocije naših tradicionalnih porodičnih vrednosti, u koje, smatra, treba uključiti i različite tradicionalne verske zajednice.

Prof. dr Darija Kisić Tepavčević, ministarka Ministarstva za brigu o porodici i demografiju, povodom ideje o formiranju nacionalnog centra za natalitet, dodala je da shvata suštinu namene ovog centra. Iznela je da podela nadležnosti između ministarstava nije pratila i podela u okviru centara za socijalni rad, te da ovo ministarstvo u svojoj nadležnosti trenutno ima samo centre za porodični smeštaj i hraniteljstvo. Deo ministarstva koji se bavi porodično pravnom zaštitom, pokrenuće inicijative za porodične centre, a ideja je da se pitanje porodice i demografije odvoji od socijalnog pitanja. Povodom iznete tvrdnje o velikom broju steriliteta, rekla je da ovo pitanje nije značajno i da ovaj razlog obuhvata samo 2% u ukupnoj strukturi razloga depopulacije. Manje rađanje objašava se time što se žene u sve starijem uzrastu odlučuju na zasnivanje porodice i rađanje. Primera radi, pre 50 godina, uzrast majke prilikom rađanja prvog deteta bio je 23 godine, a sada je to 30 godina, što na osnovu istraživanja ovog ministarstva, na godišnjem nivou iznosi oko 20 hiljada „izgubljene dece“, samo zbog pomeranja ove granice. Takođe, rađanje pomera i veća svest žena o značaju njihovog obrazovanje, što treba podržati uz istovremeno podsticanje ovih žena na rađanje. Pomenute poreske olakšice su poznate mere u drugim zemljama, ali to otvara polje diskriminacije, kao i veliki broj problema u primeni.

Povodom ove tačke dnevnog reda nije bilo više predloga ni diskusije.

 Odbor je saglasno članu 229. Poslovnika Narodne skupštine, razmotrio Informaciju o radu Ministarstva za brigu o porodici i demografiju za period januar-mart 2023. godine i odlučio većinom glasova (10 glasova za, 3 glasa uzdržana 1 nije glasao, od ukupno 14 prisutnih) **da je prihvati**, o čemu će podneti izveštaj Narodnoj skupštini.

 Četvrta tačka dnevnog reda: **Obrazovanje Radne grupe za razmatranje predstavki građana i organizacija**

Polazeći od toga da Narodna skupština u okviru svojih nadležnosti vrši predstavničku, zakonodavnu, izbornu i kontrolnu funkciju, predsednik Odbora doc. dr prim. Darko Laketić, je istakao da odbori kao radna tela Narodne skupštine, pored ostalog razmatraju inicijative, predloge i predstavke građana u okviru svog delokruga.

Prema ovlašćenju predsednika odbora saržanom u članu 44. stav 6. Poslovnika Narodne skupštine, za članove Radne grupe za razmatranje predstavki građana i organizacija odredio je dr Marka Bogdanovića, Svetlanu Milijić i Đorđa Đorđića i dodao da će članovi Radne grupe nakon sednice dobiti materijal odnosno pristigle predstavke, koje će razmotriti na svom sastanku zajedno sa službom Odbora, a zatim će na narednoj sednici izvestiti Odbor o predlozima za postupanje po ovim predstavkama.

Povodom ove tačke dnevnog reda nije bilo više predloga ni diskusije.

Peta tačka dnevnog reda: **Razno**

Predsednik Odbora doc. dr prim. Darko Laketić obavestio je prisutne da je primljen dopis Ministarstva zdravlja kojim traže da Odbor odredi odnosno potvrdi svog predstavnika za člana Komisije za borbu protiv HIV/AIDS-a i tuberkuloze, koja je obrazovana Odlukom Vlade Republike Srbije 05broj 02-5505/21 od 16. juna 2021. godine, na vremenski period od pet godina. Podsetio je da je u prethodnom sazivu Narodne skupštine, Odbor za zdravlje i porodicu, odredio njega kao za člana ove komisije, a dr Draganu Barišić za zamenika, koja sada nije narodni poslanik. Zbog kontinuiteta u radu Komsije, predložio je da on nastavi rad u ovoj komisiji, a za zamenika člana predložio je prof. dr Zorana Radojičića.

Odbor je većinom glasova (9 glasova za, 1 glas protiv, 1 glas uzdržan, nije glasalo 3 od ukupno 14 prisutnih ) prihvatio **predlog Odbora** da se za člana Komisije za borbu protiv HIV/AIDS-a i tuberkuloze, imenuje doc. dr prim. Darko Laketić, a za zamenika člana ove komisije prof. dr Zoran Radojičić.

Povodom ove tačke dnevnog reda nije bilo više predloga ni diskusije.

Sednica je završena u 14,45 časova.

 SEKRETAR PREDSEDNIK

Božana Vojinović Doc. dr prim. Darko Laketić